
הצעת חוק שירות התעסוקה (תיקון מס' 14-15)(לשכות פרטיות), התשס"ד-2004


שאול יהלום:

	 בוקר טוב, אני מתכבד לפתוח את הישיבה.

	מי יציג את העניין?

מיכאל אטלן:

	הבהרה שהיא מובנת מאליה לעוסקים בתחום; יש פה נציגי חברות כוח אדם. המונח של חברות כוח אדם כולל שני מושגים שיש בהם שני חוקים שונים; קבלני כוח אדם, שמעסיקים עובדים ומציבים אותם לעבודה אצל הזולת, לא בהם אנו מדברים היום. בלשכות פרטיות שבהן מתווכים בכוח אדם, בהם אנו מטפלים היום, בחוק שירות התעסוקה יש פרק על לשכות עבודה פרטיות, דהיינו על גורמי תיווך פרטיים שעוסקים גם בתיווך עבודה. זה נעשה ב-1991 בתיקון לחוק ששבר את המונופול ונתן אפשרות לגורמים עסקיים פרטיים לעסוק גם בתיווך עבודה ובתנאי שהם יקבלו רשיון ויעמדו תחת פיקוח של רשות ממשלתית. ההתפתחות הזו קרתה גם בארגון העבודה הבין לאומי. בשנות ה-90' המוקדמות שונתה האמנה ומאיסור כללי הסדירו את זה מתוך רצון להצטרף אליהם אם לא ניתן לנצחם. 

	ב-91' כשהמחוקק הסדיר את זה לראשונה, היה חשד בעיקר במשרד האוצר שמשרד העבודה דאז כל כך לא אוהב את ההפרטה של שירות התיווך שהוא לא ייתן רשיונות כל כך בקלות. לכן הוא קבע בחוק תנאים מינימליים, בעצם כל אדם בלי הרשעה פלילית יכול לקבל רשיון כמתווך עבודה. בשביל לתווך בבני אדם, זה כנראה נחשב פחות חשוב מנדל"ן, שם צריך לעבור בחינות כדי לתווך. הדבר העיקרי שאנו רוצים לעשות בחלק הזה של החוק, אנו רוצים להפוך את העיסוק במקצוע של תיווך עבודה כעיסוק של אנשים שיש להם ידיעות רלוונטיות, מיקצוע העיסוק בתחום. זו מטרה עיקרית.

	מטרה שנייה נובעת מההתפתחות שקרתה בענף. הענף גדל מאוד. היום יש לנו כאלף חברות שעוסקות בתיווך בכלל, מתוכן כ-430 שיש להן היתר מיוחד לעסוק בתיווך בזרים. עולם התיווך בעבודה כולל שני עולמות גדולים – תיווך בישראלים לסוגיהם והשני הוא תיווך בעובדים זרים. בתיווך בעובדים זרים יש גידול וכסף גדול, תמריצים גדולים להרוויח מעצם התיווך גם על חשבון של פגיעה במועמדים לעבודה, אך גם בתיווך בישראלים קיים החשש הזה, ואם יורשה לי להתנבא, אני חושב שהתיווך לעבודה לאנשים בעלי מוגבלות יהיה הנושא החם הבא, בין אם בגלל חוק ההתאמות למעסיקים שקולטים אנשים עם מוגבלות שייכנס לתוקף, בין אם בגלל האיסור להפלות אנשים בקבלה לעבודה יחדור ויוטמע יותר. מתווכים בכוח אדם יהפכו להיות גורם חשוב בסיוע לאנשים עם מוגבלויות להיכנס לשוק. כנ"ל גם עולים חדשים. האוכלוסיות של המועמדים לעבודה החלשים הם אלה שעלולים להיפגע מתיווך לא מקצועי ולא טוב ואלה הם שהסדרת התחום באה אליהם.

שאול יהלום:

	מה היה פה? דנו בעניין.

מיכאל אטלן:

	בהצעת החוק המקורית היה בנוסף לעניינים שתכף אמנה אותם, גם איסור על לשכות שעוסקות בתיווך בזרים לגבות כסף מהמועמד לעבודה ובתמורה לאיסור ולהחמרת הענישה ולהחמרת היכולת להשתמש למשל ברשות להלבנת הון ככלי אכיפה נוסף, אמרנו שניתן היתר לגבות סכום כדי שהלשכות הנורמטיביות יוכלו לחיות בחוק. זה חוקקנו והכניסה לתוקף של זה מותנה בהעברת תקנות. הראינו לך טיוטה מזה לפני הדיון בחוק. כלומר הבעיה היא לא מוכנות בעבודה, הבעיה היא שאחרי הדיון בחוק ואחרי שהפצנו את התקנות לקבלת הערות לרבות לארגונים חברתיים ומשרדי ממשלה אחרים, התעוררו ויכוחים קשים שאני מקווה שתוך שבועיים שלושה נגמור אותם.

שאול יהלום:

	 אתה אומר לנו: תמשיכו בחקיקה. למה להמשיך, אם לא מתקנים תקנות?

יגאל יאסינוב:

	תקנות מתי שהוא יהיו, חקיקה בכל זאת צריך.

שאול יהלום:

	 זה לא מדויק. למשל, בעזרת המדינה בהתאמות לאנשים עם מוגבלות אנו מחכים לתקנות מ-98'. שבע שנים מחכים לתקנות. 

יגאל יאסינוב:

	 עדיף שתהיה חקיקה בלי תקנות מאשר לא זה ולא זה.

שאול יהלום:

	 ברור. אנו רוצים לראות ברכה במעשינו. אם אנו משקיעים זמן בחקיקה, אנו רוצים שהעניינים יבוצעו.

אלי פז:

	אתה צודק בהערתך, לכן מיכאל אמר שתוך שבועיים-שלושה נביא תקנות.

מיכאל אטלן:

	פרט לעניינים האלה נותרו להסדיר מיקצוע, בי"ת, כל המתכונת של תנאים לרשיון, תנאים לסיוג רשיון, תנאים לביטול רשיון. כיוון שההסדרה לקונית בחוק הקיים, הכוונה היא להעתיק הרבה מאוד מחוק העסקת עובדים על ידי קבלני כוח אדם, מבחינת המנגנונים של הפיקוח והרישוי זה צריך להיות די מובנה, ולשכלל אותו לפי הלקח שהפקנו בהפעלת שני החוקים האלה בעשור האחרון. כך נוצר גוש גדול של הוראות שנועדו לתת כלים לפיקוח ואכיפה טובים יותר. 

	שלישית, כלים חדשים לטיפול באלה שאין להם רשיון ושפועלים כחאפרים, כי כל הכלים לביטול רשיון הם יפים לכאלה שיש להם. פה נציע כלי שלקוח מחוק רישוי עסקים של צו סגירה לעסק שפועל ללא רשיון זמני.  

פנינה פרסטון:

	אפשר יהיה לקבל את התקנות?

מיכאל אטלן:

	כן, נעביר לך אותן.

יגאל יאסינוב:

	 חוץ מסגירת עסק, כי גם כך הוא עבר ללא רשיון, הוא יעבור לדירה אחרת ללא רשיון, ענישה ספציפית לבעלי חברה יש?

מיכאל אטלן:

	תיעשה החמרה בענישה.

יגאל יאסינוב:

	 אתם מחמירים את הענישה. אז דיברנו בקנס ומאסר. 

מיכאל אטלן:

	בסופו של התהליך נצא עם החמרה בענישה. 

שאול יהלום:

	הגורמים השונים, אתם מסכימים למה שקראתם? 

אריאלה בן-צור:

	היינו עם אלי פז ומיכאל אטלן לא פעם ולא פעמיים לגבי הסעיפים הללו. ברמת העיקרון אנו מצדדים לגבי מה שנכתב פה. היו לנו סייגים בנוגע לענישה, אנו חושבים שצריך להקפיד על חומרת הדין, אך אנו מסכימים למה שכתוב פה. אנו רוצים להחמיר את הענישה.

שירה להט:

	אנו מצדדים בהתמקצעות של כל הענף, כי יש חאפרים שמוציאים שם רע.

שרה טנן:

	 עוד לא התעמקתי בחוק, אנו מתנגדים לחוק, למה שאושר, ומה שהונח פה, לא הספקנו להסתכל.

דורון יהודה:

	אנו בעד.

פנינה פרסטון:

	לא העבירו אליי את החוק. בצד המקבל מה שקורה כיום הוא קטסטרופה. אקרא את החוק ואעביר את דבריי בכתב.

שאול יהלום:

	 מר אטלן, יכולים מייד לאשר, אם כולם מסכימים. 

יגאל יאסינוב:

	 אנו עושים הפרדה, כי אנו בתחילת הדיון עירבנו את מה שחוקק אז ומה שקורה עכשיו. אנו עושים הפרדה כי זה כבר קיים. הבנתי שההתנגדות של קו לעובד הוא למה שחוקק ולא למה שמוצג פה. 

פנינה פרסטון:

	גם אחרי החוק שחוקק ושלחברות כוח אדם הותר רשמית לקחת סכום של אלף דולר מהעובדים הזרים, שזה מגיע ל-4,000 ו-5,000 דולר לפני שהם באים. כשזה מגיע לצד שלי, אני זו שמשלמת- -


שאול יהלום:

	 זה לא הנושא. זה כבר עבר. 

	אומרת כאן נציגת קו לעובד שזה מנוגד לאמנות. בדקתם את זה?

מיכאל אטלן:

	גם מה שחוקק לא מנוגד.

שאול יהלום:

	 האם למישהו יש הערה על ההגדרות? אישרנו.

גיל שבתאי:

	יש להוסיף הגדרת עובד זר. 

שאול יהלום:

	 טוב, תעברו על זה.

	קורא סעיף 2. 

יגאל יאסינוב:

	 כלומר אם משרד לא הודיע על ביטול רשיון, ההוא לא חייב להגיש מחדש.

גיל שבתאי:

	לעניין סעיף (ב) המוצע, תוכל לתת דוגמאות למקרים שבהם ניתן רשיון לתקופה קצרה משנה?

אלי פז:

	אם איני טועה, בדיון הקודם שאלת, אדוני היושב ראש, על אפשרות להאריך מעבר. אני חושב שראוי לאפשר לתקופה ארוכה. במקרים שאין בעיות עם החברות, שנותנות שירות טוב לציבור, אני לא רואה סיבה מדוע לא ניתן את הרשיון לתקופה העולה על שנה, נאמר שנתיים או שלוש מקסימום. כך אנו פותחים את היד וסוגרים אותה לפי העניין.

שאול יהלום:

	 אני בעד, לתקן.

יגאל יאסינוב:

	 החברה שתקבל רשיון כזה לזמן ארוך יותר צריכה להיות אחת החברות שהקריטריון יהיה אחר. זה לא שמישהו בא לשלושה חודשים. אתם עושים בדיקה נוספת? אם אנו מתקנים את זה פה, צריך בהמשך החוק לעשות הבדל בין הרשיונות. מי שיקבל את הרשיון לשלוש שנים לא יהיה הראשון שהחברה קיבלה.

שאול יהלום:

	כלומר הוא אומר שלראשונה לא יהיה יותר משנה. 

מיכאל אטלן:

	אנו ממילא מדברים על חידוש.

שאול יהלום:

	 בפעם הראשונה אל תיתן יותר משנה.

אלי פז:

	אין ויכוח על זה. אחר כך – עד שלוש.

יגאל יאסינוב:

	 צריך לבדוק שיש אפשרות לשלול רשיון כזה, ולגבי התקופות הקצרות. תקופה קצרה, נגיד לשלושה חודשים, נתנו. למיטב ידיעתי, השאלה יכולה להיות כי מישהו מבקש רשיון לא אמין מספיק, ואז רוצים לבדוק אותו תקופה קצרה. אך פה אני חושב שיש עוד אפשרות, שלחברה היה רשיון, היה ליקוי, ונתנו לה שלושה חודשים לתקן, ואז נותנים לה רשיון זמני. האם יש אצלכם הגבלה שלא יותר מפעם אחת חברה רשאית לקבל רשיון קצר כזה וזמני לתיקון ליקויים? אחרת יכול להיות שלא תיקנו, באים עם הסבר ושוב מקבלים זמני. 

אלי פז:

	הואיל והחוק לא אפשר לנו לעשות זאת עד היום, לא יכולנו לתת רשיון לתקופה קצובה שהיא קצרה משנה.

מיכאל אטלן:

	אך צברנו ניסיון רב בהיתרים. מי שרוצה להתעסק במועמדים לעבודה של עובדים זרים צריך היתר נוסף. בשני החוקים ההיתר הזה הוא לא לשנה בהכרח. שם יש לנו ניסיון רב בחידוש לתקופה של שבועיים, למשל. אני לא מציע שזה יהיה מוגבל לפעם אחת.

שאול יהלום:

	אנו נרמזים שמה שנגמור היום, תגישו אחרי תיקון לישיבה הבאה. אנו רוצים לתת לכם את מרב הגמישות.

מיכאל אטלן:

	התכוונתי שתיקוני הנוסח שנדרשים הם טכניים.

שאול יהלום:

	 אנו מוכנים לתת לכם עד שלוש שנים את מרב הגמישות.

יגאל יאסינוב:

	 אם הדבר יהיה מוסבר בדברי הסבר, זה יספיק.

מיכאל אטלן:

	הכוונה היא שנעשה בזה שימוש חוזר אם נמצא לנכון. צברנו ניסיון בזה.

גיל שבתאי:

	לגבי 63(ד) אני מבקש מהוועדה לשקול הוספה למען הסרת ספק שגם במקרה זה תינתן הזדמנות להביא טענות- -

אלי פז:

	זה נשען על (ג).

שאול יהלום:

	 הם מסכימים לזה, אז אם צריך להוסיף, תוסיף. 63 אישרנו.

מיכאל אטלן:

	לגבי (3) ו-(4), זה מסורבל, כדי שמי שנשלל ממנו רשיון לא יביא סבתא או בן זוג או נכד וכו' ויצחק עלינו בעיניים. נתקלנו במקרים כאלה. כדי למנוע את זה יצרנו הגדרות זיקות שמי שנשלל ממנו, הקרוב שלו לא יוכל לקבל- -

גיל שבתאי:

	לפני "שקבע השר" אני מבקש להוסיף "ובכפוף להוראות חוק שוויון זכויות לאנשים עם מוגבלות", או משהו בנוסח זה. 

שאול יהלום:

	בסדר.

 קורא סעיפים 63א (א)(3), (4).

מיכאל אטלן:

	פה אנו יוצרים זיקה בין הפעלת הסמכות לפי חוק זה לבין הפעלת סמכות לפי חוק קבלני כוח אדם. שני העיסוקים בחלק מהחברות הם קרובים מאוד, ובחלק מהחברות עוסקים בשניהם כשעוברים מאחד לשני, וזה סוג קרוב של הפרות. פה פוגעים בעובד, פה פוגעים במועמד לעבודה. זה מטריה דומה.

שאול יהלום:

	קורא סעיף (ב).

	קורא סעיף (ב)(2)(ג). זה דרקוני. אתה נותן לשר כל סמכות שתעלה בדעתו. 

יגאל יאסינוב:

	 אני מאמין ששרים לפעמים יודעים מה הם עושים.

שאול יהלום:

	 ולפעמים לא.


מיכאל אטלן:

	כתבנו פה: הנדרשים לשם הסדרת פעילותו התקינה. זה לא רק יציבות כלכלית, זו רק דוגמה פה.

אלי פז:

	אחרי ניסיון מר קבענו לפני מספר שנים שלשכות עבודה פרטיות שעוסקות בתיווך לסיעוד תהיינה חייבות לקבל שירות עובדת סוציאלית כדי שתיתן הערכת בעיה ואחר כך תהיה בחינת התאמה של התיווך בין העובד המטפל הסיעודי ללקוח. חשפנו לא מעט אנשים ומנענו לא מעט פגיעות כתוצאה מאותו הליך. התנינו, שהלשכה תהיה חייבת לקבל שירות או לקנות שירות של עובד סוציאלי שישרת אותה במהלך התיווך בתחום הסיעודי. כלומר לקוח שמבקש מטפל סיעודי, יהיה אצלו ביקור מקצועי של עובד סוציאלי במקרה הזה שיבדוק את הבעיה, ייתן הערכה- - 

שאול יהלום:

	 סעיף (ג) כאילו מדבר על התנכלות למקום אחד, לשכה פרטית מסוימת. אם תאמר לי: אני קובע שכל הלשכות שמעסיקים עולים חדשים מרוסיה מעל 50%, צריך להיות להם עובד שפה, או שתגיד שכל הלשכות שעוסקות בסיעוד, חייבת להיות להם עובדת סוציאלית. אולי הקבוצה הזו מכילה היום אפס ומחר אחד. לשר יש 400 לשכות, והוא יקבע לשכה מסוימת, זה נותן אווירה כאילו הוא יכול להתנכל מסיבה מסוימת.

מיכאל אטלן:

	לקבוע תנאים שיחולו על כל הלשכות זה בעיה, אך אתן לך דוגמה לגבי לשכה מסוימת; לשכה שאנו מתלבטים בה, שאנו אומרים: אנו מוכנים להתעלם מהעבר, להפעיל את הסמכות בסעיף הקודם ולתת לך רשיון, אך בתנאי שתלווה ברואה חשבון, שתפריד את החשבונאות מהפעילות האחרת שמסרבלת את הבקרה. 

רבקה מקובר:

	לעתים כשבעל לשכה רואה שהחרב מונחת על צווארו והוא מרגיש שעומד לקרות משהו, הוא פונה אלינו: אני מוכן שתעשו את זה ואת זה. לכן זה רק בודדים.

שאול יהלום:

	 הנוסח צריך להיות שזה לא שרירותי. צריך כאן להיות: השר ינמק נימוקים ענייניים שיירשמו ויועברו למבקש. הניסוח הוא טכני.

	קורא סעיף (ד).

	 קורא סעיף (ה).

	קורא סעיף 63ב. זה בסדר, אם כי יש פה בעיה שלפעמים זה יכול לקחת מאה שנה.

מיכאל אטלן:

	עברנו את זה. האנשים האלה שלא נותנים להם רשיון או לא מחדשים להם, יש להם אפשרות והם משתמשים בה, לפנות לבית המשפט, והם משתמשים בה. זה לא האדם הפשוט המסכן שלא הולך לבית משפט. זה עסק שצריך להתקיים. זה צריך לזכור ברקע.

	שנית, לא פעם אחת, לשכה מסוימת, אנו מקבלים מכתב מהמשטרה: הם בחקירה, אני לא יכול לפרט לכם מה יש להם, אך אל תיתנו להם רשיון, לא יעלה על הדעת שיהיה להם רשיון, וקשה לנו להתמודד עם מצב כזה בלי עוגן בחוק. פה אנו אומרים: אם יש הליכים פליליים, אנו יכולים להשהות. ישתהה יותר מדי הדבר, אנו נחשפים לביקורת שיפוטית.

יגאל יאסינוב:

	 פה צריך להיות ברור; אם המשטרה אומרת לכם שהם לא יכולים לפרט לכם את בקשתם, אל תתייחסו לזה. או שיהיה לכם אחד מעורכי הדין שיהיה רשאי לקבל מהמשטרה פרטים והוא יהיה חתום על סודיות, והפקיד הזה יאמר: מה שקראתי שם, האמת שיש אמת – אחרת זאת בעיה בשבילנו שאישרנו. תבנה אצלך את המערכת.

מיכאל אטלן:

	יש הליכים לקבלת תעודת ניסיון, שאם נגיע למצב שבו זה מתמשך מדי, אולי ניאלץ לעשות בהם שימוש. אני לא הייתי נכנס לכזו מידת פירוט בחוק עצמו. יש פה שני מצבים קיצוניים. בחוק הקיים, הרי חלק מהסמכויות אנו מפעילים לפחות לגבי ההיתרים, שם זה לתקופות קצרות, למרות שהחוק הוא לקוני כמו שהחוקים הישנים היו לקוניים. אנו בדפוסי חקיקה של לפרט יותר. אך ככל שנפרט יותר, אנו מסתכנים בזה שאנו עושים רשימה שאם לא מיצינו כל פרט שבה, נישאר בלי סמכות. אנו שופכים את המים עם התינוק.

יגאל יאסינוב:

	מי שרוצה לפגוע בעסק מטעמים כלשהם, הוא פוגע, ואתם עובדים מטעמו, אני פוחד שתהיה פה בעיה.

פנינה פרסטון:

	אני מדברת על מקרה ספציפי שסוכנות הביאה עובד זר לבעל רשיון שלא זקוק לו, שלחה את העובד לעבוד בעבודות ניקיון ודרשה מהעובד שייתן לה 300 דולר לחודש. על הסוכנות הזו יודע משרד התמ"ת והיא ממשיכה לפעול. כאן מנסים לדאוג למי שאולי שמא יפגעו בפרנסתו. אבל מה קורה כאן שפוגעים קודם כל בנכים, בעובדים הזרים, וכאילו ברשיון הוועדה הזו נעשים מעשים פליליים על אמת?

מיכאל אטלן:

	תשאירו לנו כמה כלים ביד, גמישות שהיא כפופה- -

שאול יהלום:

	 היא אומרת: אם מתברר שהוא עבר עברה, איפה כתוב שאתה חייב לא לחדש לו את הרשיון? נאמר שבאה אליך תלונה שסוכנות מסוימת עשתה רק רע, והאיש שלך בודק בשטח שזה נכון. 

מיכאל אטלן:

	זה בעמ' 6, סעיף 68, נגיע לזה.

יגאל יאסינוב:

	 כלומר אתם יכולים לבטל רשיון גם עם מחלקת אכיפה שלכם. זו תשובה בשבילי. 

דורון יהודה:

	יש מקרים שהם מורשעים, כלומר המשטרה מטפלת בהם, ולא יהיה הוגן בזמן שעוד אין סיכום, להרוס לאותו אדם את העסק. 


שאול יהלום:

	 הוא רשאי, לא חייב השר. אתה מניח ששיקול הדעת של השר יהיה סביר. 

יגאל יאסינוב:

	 פה חסר לי רגולטור משפטי. אני חושב שהשר בסדר, אך הוא לא יכול להחליט בעניין משפטי. 

מיכאל אטלן:

	כל ההחלטות שלו, ייעוץ, זה אם יעמוד בבית משפט או לא.

שאול יהלום:

	 אני מחפש מקרה שיש עליו משהו פלילי אך השר יכול להמתין.

אלי פז:

	זה יכול להיות מתחום הנהיגה, למשל. 

שאול יהלום:

	 נכון. רוצים להראות לך שיכול להיות מקרה שהם מואשמים בפלילי בגלל נהיגה לא נכונה, ולא צריך להרוס לו את העסק. יכול להיות דברים שקשורים מהותית כמו שאתה אומר – שכר מינימום או אונס, שזה כן. 

פנינה פרסטון:

	צריך לכתוב, שהשר רשאי במקרים שלא קשורים להפעלת הסוכנות.

שאול יהלום:

	 אם הוא אנס מועמדת – אכפת לי שיהרוס לו את העסק? 

פנינה פרסטון:

	צריך לכתוב איזה סוג עברה.

מיכאל אטלן:

	זה כתוב. 

יגאל יאסינוב:

	 תרשה לי לחזור לסעיף הקודם, (ד). הסעיף הזה מדבר על טיפול באוכלוסיות או חלקן ונותן קריטריונים שונים- -

אלי פז:

	דיברנו על כך שאנו רוצים למקצע את הנושא של הפעלת לשכות עבודה פרטיות, ולא מן הנמנע שנגיע לשלב שנדרוש השתלמות ובסופה רשיון. הסעיף הזה אומר שיש מקרים שלאדם יש ניסיון רב בניהול משאבי אנוש, למשל, ולכן ניתן להוציא לו פטור מההשתלמות או מהמבחן.

פנינה פרסטון:

	לגבי ההשתלמות, עד עכשיו לא מצאתי שום סוכנות שמבינה איך מביאים עובדי סיעוד. אני רואה לפי אלה שעוברים דרכי, כשאני מחפשת עובד זר ואני מסרבת להביא עובד מבחוץ, בחודש האחרון עברו אצלי 30 עובדים שונים ואף אחד מהם לא התאים. צריך לשים לה לעניין הזה. אין להם מושג, לסוכנים כאן, מה אני כנכה צריכה או חבריי הנכים.

שרה טנן:

	מביאים עכשיו עובדים מסין כי העובדות הסיעודיות מסין משלמות 7,000 דולר כדי לבוא לעבוד פה. התמקצעות זה מלה מצחיקה. זה נושא חמור.

שאול יהלום:

	 יש הרבה נושאים.

פנינה פרסטון:

	אולי כדאי לחשוב בלי הסוכנויות. יש כאן דברים נוראים. אני בצד שצריך את העובדים. 

אלי פז:

	מה מונע ממך להביא לבד?

שאול יהלום:

	 אנו לא יכולים להתפרס, אני ממשיך. עד סעיף 4, עמוד 4, אישרנו הכל בשינויים.

	קורא סעיף 4. אושר.

	קורא סעיף 5. 

מיכאל אטלן:

	זה הסעיף של תיווך בין ארצי. מה שיש בסעיף 65 מסמנים אותו ב-(א) ואז מוסיפים סעיף (ב) לאותו סעיף. 

שאול יהלום:

	 מאשרים סעיף 5.

	קורא סעיף 6. 

אלי פז:

	זה סעיף אנטי מעכר. 

פנינה פרסטון:

	כל הזמן עושים את זה. כאן אין לאנשים מושג, אלא רק לבעלי החברות, מה באמת קורה בשטח.


מיכאל אטלן:

	זה בא כדי להתמודד עם השטח. זה מצדיק את קיום הסעיף שאוסר את זה.

פנינה פרסטון:

	איך הסוכנויות מביאות עובדים? יושבים כאן עובדים בארץ, כל אחד מקבל 1,000 דולר.

אלי פז:

	זו תהיה עברה פלילית למי שיעשה את זה.

פנינה פרסטון:

	הוא לא מספיק. 

דורון יהודה:

	ההצעות שמוצעות פה פותרות את הבעיה, הן טובות ואני חושב שיש לקבל אותן.

שאול יהלום:

	 כלומר הוא יכול לקחת עובד זר, רק לא יכול להתעסק עם חאפרים. אישרנו.

יגאל יאסינוב:

	 אם אותו מעביד עבר על הסעיף שאישרנו, מה הענישה?

מיכאל אטלן:

	תכף נגיע לסעיף העונשין.

שאול יהלום:

	 קורא סעיף 7. נניח שהיה כאן מעביד שהפר את הוראות השר בעניין לגמרי אחר.

מיכאל אטלן:

	סעיף 67 הקיים אומר: לשכה פרטית נתונה לפיקוח שר העבודה. זה יפה, אך לא מספיק. פה יש דרישות של מסירת מידע ועילות לקבלת מידע עוד יותר חודרני- -

שאול יהלום:

	 יכול להיות שסמכות השר היא גם בנושא התקשורת, והאדם הזה ניתק את הטלוויזיה. 

יגאל יאסינוב:

	 למה בסעיף הקודם לא הכנסת "סביר"?

מיכאל אטלן:

	אני מוכן להכניס "סביר" בכל מקום.


יגאל יאסינוב:

	זה מה שהיה חסר שם.

שאול יהלום:

	 אז תדברו אחר כך. 

יכול להיות שהאדם הזה הפר תנאי בתחום- -

מיכאל אטלן:

	אז נוסיף: לפי חוק ארגון הפיקוח על העבודה.

שאול יהלום:

	 בסדר.

אלי פז:

	אחד הסעיפים המהותיים ביותר בנושא החוק- -

מיכאל אטלן:

	אז במקום מה שרשמנו, אולי נרשום: בתחום סמכותו של שר העבודה בתחום זכויות עובדים, ובמקום רואי חשבון: בעל מקצוע שיקבע השר.

שאול יהלום:

	 בסדר. נרשום: רואה חשבון או/ו עורך דין לפי העניין.

שירה להט:

	זה צריך להיות לא רק זכויות עובדים אלא גם בנוגע לתנאי הרשיון, כי אם יש עסק שעובד גם כלשכה פרטית אך הוא עובר עברה בחוקי עבודה בתחום אחר שלא נוגע לרשיון, נותנים לשר סמכות להיכנס לתוך העסק, שזה לא היתה הכוונה. אם הוא עבר עברה בתחום פעילותו כלשכה פרטית, אז אתם צודקים. 

שאול יהלום:

	 סעיף 7 אישרנו.

	קורא סעיף 8. 

מיכאל אטלן:

	זה סעיף הביטול. זה סעיף חדש. לגבי (א)(6), נתקלנו בלשכות נתנו חוזה, לדוגמה, שהיה עם המון הפרות על דיני עבודה. אם אתה נותן ייעוץ משפטי, תעשה את זה באמצעות עורך דין. זה גם תואם את הוראות חוק לשכת עורכי הדין.


אלי פז:

	האזרח הפשוט מאמין שיש פה גוף מקצועי שקיבל אסמכתא מהשלטונות, מהממשלה, הוא מספיק מקצועי שלא להטעות אותו. אנו אומרים לו: אל תמכור סיפורים שאינם בתחום אחריותך. אנו באים להגן על הצרכן, שלא יטעו אותו.

מיכאל אטלן:

	צו הסגירה הוא סעיף חיוני, כי אנו מאוד חזקים מול מי שמוכנים לציית לחוק ולבקש רשיון, בעוד שהחאפרים ומוצאים אותם ויש לנו הכתובת שלהם ומנהלים את העסק מולנו, אנו קצת מוגבלים.

שאול יהלום:

	 8 אושר.

	קורא סעיף 9. למה ארצי ולא אזורי?

מיכאל אטלן:

	אל"ף, כמו חוק העסקת עובדים על ידי קבלני כוח אדם. זה הליך מעין בג"צי, והתייעצנו. 

שאול יהלום:

	 אושר.

	קורא סעיף 10. זה טכני, אישרנו.

	קורא סעיף 11. 

יגאל יאסינוב:

	 למה ששה חודשים? בעצם העסק פועל. אם הוא לא משלם, כנראה, הוא הולך להיסגר.

מיכאל אטלן:

	גם פה זה שטאנץ של חוקים אחרים.

יגאל יאסינוב:

	 אולי תקצרו את זה לשלושה חודשים?

מיכאל אטלן:

	אם משרד המשפטים מאשר לי, לא אכפת לי.

שאול יהלום:

	 ואם הוא שכח לשלם את האגרה שלושה חודשים, אתה מבטל לו מייד את הרשיון?

יגאל יאסינוב:

	 אם אתה לא משלם אגרה לרשיון נהיגה, מה קורה עם רשיון הנהיגה שלך? אם חברת כוח אדם שעוסקת בזה לא יודעת שהיא צריכה להמשיך את הרשיון- -

שאול יהלום:

	 טוב, ארבעה חודשים. 

	קורא סעיף 12. התקבל, אלא אם יש סעיף העוסק בכך בחוק. הלאה.

מיכאל אטלן:

	זה מקור הבלבול. הכנסנו את זה פה, מפני שהחוק ההוא, בעוד שהוא אושר על ידכם, לא נכנס לתוקף כל עוד אין תקנות. לכן כל סעיפי העונשין המתוקנים- -

שאול יהלום:

	 אבל גם זה צריך תקנות. תבדקו עם היועץ המשפטי אם צריך.

	סעיף 80. 

מיכאל אטלן:

	אמרנו שיש שני חידושים. זה סעיף העונשין שמקביל להם. (2) ו-(3) קשור לאיסור הגבייה.

יגאל יאסינוב:

	 לפי מה גודל הקנסות?

שי סומך:

	התפיסה היתה של המחלקה הפלילית במשרד המשפטים שצריך להטיל על השלטון לאכוף את החוק ולא על האזרחים. 

יגאל יאסינוב:

	 אך סולם הקנסות, אתם מביאים את זה כתקנה, או אומרים: קיים משהו כבר וכו'? 

אלי פז:

	קבלן בניין שפונה ללשכה שאין לה רשיון- -

יגאל יאסינוב:

	אבל הקנס המקסימלי הוא יותר מ-200,000 ש"ח. אולי פה בחלק מהדברים אפשר לתת לו אפשרות להכפיל, כי הגענו עכשיו לעברות שיש עליהן פלילי, חצי שנה, ואנו אומרים: זה או זה.  

שאול יהלום:

	 חבר הכנסת יאסינוב אומר: בחוק העיקרי הקבלת 200,000 לשלוש שנים, ופה אתה מקביל את זה לחצי שנה.

יגאל יאסינוב:

	 בחוק העיקרי כתוב: 200,000 ₪ שווה שלוש שנות מאסר. אני רוצה שיהיה כתוב: לא פחות מזה וזה, בכל מקום שכתוב קנס מינימלי. כל הענישה היא צחוק. אני רוצה שיהיה כתוב שהקנס המינימלי יהיה סכום מסוים.

מיכאל אטלן:

	לא מקובל לכתוב קנס מינימלי.

יגאל יאסינוב:

	 בעל העסק הזה שיהיה חייב לשלם קנס 20,000 ₪ ויש לו הרשעה, אז הוא יבוא לאותו עובד זר, מסכן, ייתן לו את ה-20,000, ואז לא תהיה הרשעה. אנו מחוקקים חוק חשוב לכל שוק העבודה, זו מהפכה. או אנו צריכים להעלות את זה מחצי שנה עד שלוש שנים, ואז אנו לא יודעים מה נותנים.

שאול יהלום:

	 מאסר לא, אבל קנס כספי?

שי סומך:

	ב-79(1) יש פסקה שצריך להשאיר. ב-61(א)(4) זה 200,000 ש"ח או מאסר של חצי שנה שזו ענישה מקובלת, היא די גבוהה. 

שאול יהלום:

	 אנו צריכים ליצור הרתעה. אם אדם יידע שהקנס לא מרתיע, הוא יעשה עברות. 

יגאל יאסינוב:

	 אם מעובד זר אחד הם גובים בממוצע 5,000 דולר- -

מיכאל אטלן:

	כל תיווך לגבי כל עובד הוא עברה.

שאול יהלום:

	 למה אתה לא רוצה להגדיל את הקנס?

מיכאל אטלן:

	אני מוכן, רק לא שווה לי הוויכוח עם משרד המשפטים.

שי סומך:

	צריך להיות יותר קונקרטיים. כשמדובר בהפרה של לשכה פרטית ללא רשיון, התפיסה היתה שההליך הפלילי הוא המרכזי. לכן כאן הלכנו על 61(א)(4)וחצי שנת מאסר. לעומת זאת במקרה שבו מפרים תנאי מתנאי ההיתר, ההליך המרכזי הוא ההליך המינהלי, לבטל את ההיתר, שזה מה שמפחיד את הלשכות, ולכן כאן יש עברה עם קנס יותר נמוך.

שאול יהלום:

	 כמה אתה מוכן להגדיל את הקנס? תאר לך שהוא באמת הפר.


אלי פז:

	אנו בעד. ניהלנו משפט שמונה שנים נגד לשכה שפעלה ללא רשיון והיא זכתה בקנס של 3,000 ₪ בתשלומים. 

שאול יהלום:

	 הכפלת הקנס. 130,000 על הפרה של אחד מתנאי הרשיון. כלומר במקום 61(א)(1) יבוא פעמיים קנס, 61(א)(3).

יגאל יאסינוב:

	 בואו נעבור בכל מקום שכתוב בו קנס, ונראה מה הגודל. בעמוד 7 בתיקון של סעיף 79, פסקה א. 

מיכאל אטלן:

	אם הכוונה לחפש מקומות שיש קנס פחות מ-60,000, אז לא נוגעים עד שמגיעים לסעיף 79(ב), אותו מוסיפים לפעמיים 61(א)(3). אז מגיעים לסעיף 80א, שם זה רמת ענישה של 61(א)(2), שזה 26,000. אנו מדברים על לשכה פרטית שעוסקת בתיווך באמצעות מי שאינו עובד שלה. פה אני מבין שאתה אומר שרמת הענישה לא גבוהה מספיק, אני מסכים, אז פעמיים 61(א)(3).

	אנו בעמ' 9, 9(א)(2).

שי סומך:

	אנו מדברים על חוק שחוקק, בואו נעבור על החוק שחוקק. 

מיכאל אטלן:

	אם נמחוק, ייווצר מצב של חוסר איזון. סעיף 80א(2) ו-(3) מוחקים.

	סעיף 4, פה אתם אומרים ש-26,000 זה לא מספיק.

שי סומך:

	כאן טיפלו המחלקה הפלילית, אין פה נציג שלהם. יש רמות ענישה. אני לא מומחה בזה ואני לא חושב שזה נושא שאפשר לשנות אותו.

שאול יהלום:

	סומך, אתה מרוצה מהפרופורציות?

שי סומך:

	יש החלטת ממשלה. כשמדובר בהפרעה שיש אתה משהו חמור, יש כבר העברות הפליליות. אם אין, כנראה שזה לא ממש חמור. 

יגאל יאסינוב:

	 אני מוכן להסתפק במה שיש כדי לא לטרפד את החוק. 


מיכאל אטלן:

	ננסה להגיע להסכמה בממשלה.

שאול יהלום:

	 שבוע ימים?

מיכאל אטלן:

	כן. 

שאול יהלום:

	 אנו מבקשים 61(א)(3) פעמיים, תן לנו תשובה על זה.

	אישרנו עד סעיף 12.

	קורא סעיף 13. 

מיכאל אטלן:

	זה עברה אישית. 

יגאל יאסינוב:

	 20,000 יכול להיות פה די הרתעה כי זה מכספו האישי. 

שאול יהלום:

	 אישרנו 13. 

	קורא סעיף 14. למה אתה צריך את זה?

גיל שבתאי:

	סעיף 59 מסמיך את שר העבודה לקבוע סוגי מבחנים או סוגי מקצועות, והסיפא שלו קובעת שהתוקף של תקנות כאלה יהיה לשנתיים והוועדה רשאית להאריכן מדי פעם לתקופה מסוימת, שלא תפחת משנתיים. 

שאול יהלום:

	 אנו לא מאשרים את 14.

מיכאל אטלן:

	תן לנו הזדמנות לבדוק אותו.

שאול יהלום:

	 בסדר, אך כרגע לא אישרנו.
	
	קורא סעיף 15.

מיכאל אטלן:

	אנו מבקשים 180 יום כדי לא ליצור תקוות שווא.

אלי פז:

	אנו הולכים לעשות פה מהפכה- -

שאול יהלום:

	 אך אתם מתחייבים תוך שלושה שבועות להביא את התקנות?

אלי פז:

	כן.

מיכאל אטלן:

	פה בכל מקרה החוק נכנס לתוקף.

שאול יהלום:

	 אנו מכפילים לכם את הזמן מ-120. זה סביר ביותר. 

	קורא סעיף 16.

	אישרנו את כל החוק. אנו נותנים לכם שבוע, אם אתם רוצים, בשבוע הבא ישיבה קצרה ביותר. 

שי סומך:

	אני בחופשה, בבקשה שבועיים מהיום.

שאול יהלום:

	 טוב. 

גיל שבתאי:

	ברשות היו"ר, הוועדה תאשר סעיף 14 בעמ' 9 שוב באופן סופי. 

מיכאל אטלן:

	אם תהיה מחלוקת בינינו, נביא לוועדה.

גיל שבתאי:

	טוב. 

שאול יהלום:

	 להביא את התקנות תוך שלושה שבועות.


יגאל יאסינוב:

	אותם עובדים המועמדים לעבודה שבאים לחברות ובעלי עסקים או עצמאים, האם יחול עליהם אותו חוק דיווח לעובד בחוק אחר?

מיכאל אטלן:

	לשכה פרטית היא לא מעשית, לא חלות עליה. חוץ מאשר חובת יידוע על חובת העובדים, לא הוספנו חובות. 

שי סומך:

	בחקיקה הקודמת עבר סעיף 9ט. 

יגאל יאסינוב:

	 הוא בא למישהו שהוא בשבילו מייצג את החוק.

מיכאל אטלן:

	קבענו את זה ב-64. רציתי להביא את זה לדיון, כדי שאולי בתקנות תתייחסו. אם היינו נכנסים לזה בדיון על החוק, לא היינו יוצאים מזה. אותו אדם שעוסק בנושא, חייב לתת שירות לעובדים שבאו אליו וליידע אליו שהוא שולח אותם לקבלן שלא מפר חוקים.

שאול יהלום:

	 יש להם מספיק סמכויות לקבוע את זה.

אלי פז:

	אני מבקש להתייחס לסעיף 15.

שאול יהלום:

	 יש לכם שבועיים פסק זמן, נדבר על זה בישיבה הבאה. תשתדל להתכנס ל-120 יום.

אלי פז:

	יש פה מהפכה, צריך לעשות הסברה לציבור.

שאול יהלום:

	 יש לך עוד שבועיים ואחרי זה 120 יום, אז יש לך 140 יום. נדון בזה בישיבה הבאה.

	תודה רבה, הישיבה נעולה.


הישיבה ננעלה בשעה 13:15. 

